钦定古今图书集成/明伦汇编/官常典/第635卷 > 韦仁寿
## 钦定古今图书集成/明伦汇编/官常典/第635卷 > 韦仁寿

按《唐书循吏传》：“仁寿，京兆万年人。隋大业末为蜀郡
司法书佐。断狱平，得罪者皆自以韦君所论，死无恨。
高祖入关，遣使者徇定蜀，承制擢仁寿嶲州都督府
长史。南宁州纳款，朝廷岁遣使抚接，至率贪沓，边人
苦之，多叛去。帝素闻仁寿治理，诏检校南宁州都督，
寄治越嶲，诏岁一按行慰劳。仁寿将兵五百人，循西”
洱河开地数千里，称诏置七州十五县。酋豪皆来宾
见，即授以牧宰，威令简严，人人安悦。将还，酋长泣曰：
“天子藉公镇抚，奈何欲去我？”仁寿以池壁未立为解。
诸酋即相率筑城起廨，甫旬略具，仁寿乃告以实，曰：
“吾奉诏第抚循，庸敢擅留。”夷夏父老乃悲啼祖行，遣
子弟随贡方物，天子大悦。仁寿请徙治南宁州，假兵
遂抚定。诏可，敕益州给兵护送。刺史窦轨疾其功，訹
言“山獠方叛，未可以远略”，不时遣。岁馀，卒。